מיא ח'ליפה

מיא ח'ליפה (באנגלית: Mia Khalifa, בערבית: ميا خليفة, מוכרת בתקשורת בישראל גם באיות השגוי מיה חליפה או מיה קאליפה; נולדה ב-10 בפברואר 1993) היא שחקנית פורנוגרפיה לשעבר, אמריקאית ילידת לבנון.

ביוגרפיה
נולדה בשם שרה ג'ו שַמְעוּן (Sarah Joe Chamoun) בביירות, בירת לבנון, למשפחה ערבית-נוצרית קתולית, אף שהיא מגדירה עצמה כלא אדוקה. משפחתה היגרה לארצות הברית בשנת 2001. היא התגוררה בנעוריה במחוז מונטגומרי במדינת מרילנד, ולאחר מכן למדה באוניברסיטת טקסס באל פאסו, שם סיימה לימודי תואר ראשון בהיסטוריה.

ח'ליפה החלה להשתתף בסרטים פורנוגרפיים מקצועיים בארצות הברית באוקטובר 2014. בתוך חודשים ספורים הפכה לכוכבת הפופולרית ביותר באתר Pornhub, וזכתה לפרסום עולמי. פרסום זה גרר ביקורת חריפה מצד רבים בלבנון ובארצות ערב, שטענו שהקריירה שלה מבישה וכי היא ממיטה חרפה על מדינתה.

באחת מסצנות הפורנו שלה, ח'ליפה נראית לובשת חג'אב ומתלוננת על כך שהוא בעייתי ולא נוח. היא קיבלה איומים על חייה עקב הסרטון. לאחר מכן, בריאיון ל"וושינגטון פוסט" אמרה ח'ליפה שהסצנה השנויה במחלוקת הייתה סאטירית וכך צריך להתייחס אליה. כמו כן ציינה שהיא רואה את עצמה כעת כנוצרייה ולא כמוסלמית, וסיפרה גם על קשריה עם הוריה.

על התגובות במזרח התיכון אמרה: "יש עוד דרך ארוכה לזכויות הנשים בלבנון אם כוכבת פורנו אמריקנית-לבנונית שכבר לא מתגוררת בלבנון יכולה לגרום לסערה כל כך גדולה. לבנון התפארה פעם בהיותה המדינה המערבית ביותר במזרח התיכון, אבל עכשיו אני רואה אותה כהרסנית, מיושנת ומדכאת".

לאחר שבלבנון פורסמו מספר מאמרים לא-מחמיאים עליה, הגיבה ח'ליפה: "האם אין למזרח התיכון נושאים חשובים יותר לעסוק בהם? כמו למצוא נשיא ללבנון, או להדוף את המדינה האסלאמית (דאעש)?"

הסופר הלבנוני-בריטי נאסרי עטאללה יצא להגנתה, וכתב: "הזעם המוסרי כלפי מיא ח'ליפה, ככל הנראה כוכבת הפורנו הלבנונית הראשונה, שגוי משתי סיבות. בראש ובראשונה, כאישה, היא חופשייה לעשות מה שהיא רוצה עם הגוף שלה. שנית, כאישה נבונה המתגוררת בקצה השני של העולם, רק היא אחראית על חייה והיא לא חייבת שום דבר למדינה שבה היא במקרה נולדה. קיימת תפיסה מוזרה לפיה להיות לבנוני הוא ייעוד והחובה הראשונה של כל מי שנולד בלבנון, והחיים האישיים שלך הם רק במקום השני".

ב-2015 בפרסומת של "אלמאזה", מבשלת בירה לבנונית, הוצג בקבוק בירה ליד זוג משקפיים המעוצבים כמו אלה של ח'ליפה, ולידם נכתב: "שנינו מיועדים למבוגרים בלבד".

בריאיון לעיתון "וושינגטון פוסט" ביולי 2016 טענה שהשתתפה בסרטים פורנוגרפיים מקצועיים רק במשך כשלושה חודשים, שעברה אז תקופה מרדנית בחייה, והבינה לאחר מכן שהתחום הזה לא התאים לה. על אף דבריה אלה, היא ממשיכה להתפרנס ממכירה בתשלום של סרטוני פורנו למנויים שלה באתרי אינטרנט.

באוגוסט 2020 הציעה ח'ליפה למכירה את המשקפיים המפורסמים שלה מזמן עבודתה כשחקנית פורנו במטרה לגייס כספים לטובת קורבנות הפיצוץ בנמל ביירות.

ח'ליפה הייתה נשואה לחבר מבית הספר התיכון במשך כ-5 שנים, מאז שהייתה בת 18. בהמשך, נישאה והתגרשה בשנית. ב-2022 החלה לצאת עם הזמר הפוארטו ריקני "ג'ייקו". בתקופה בה שיחקה בסרטים פורנוגרפיים מקצועיים, התגוררה במיאמי. לאחר מכן עברה לטקסס.

 דעותיה 
ב-2021, במהלך מבצע שומר החומות של צה"ל, הביעה ח'ליפה מחאה נגד מדינת ישראל ודרשה FreePalestine# (שחררו את פלסטין) בעשרות פוסטים ברשתות החברתיות בהם היא מגנה את הפעולות של צה"ל ברצועת עזה ואת חוסר התגובה של האו"ם להתחממות בגזרה הישראלית, שיתפה גם סרטוני הפצצות ברצועת עזה, ובמקרה אחר אף פרסמה תיעוד שלה מגדפת את ראש ממשלת ישראל בנימין נתניהו, דרך רשת חברתית אחרת. בהמשך חשפה גם את הרקע האישי שלה, כשמגיב טען ש"אין לה שום מושג על מה היא מדברת". ח'ליפה תיארה את זכרונותיה מילדותה שלה מבירת לבנון בזמן התקפות חיל האוויר הישראלי, במהלך המערכה ברצועת הביטחון בדרום לבנון: "אני זוכרת היטב את החיים בצל האזעקות, את התקיפות מהאוויר, את האדמה הרועדת, את השעות הארוכות במרתפים ואת ההשמדה של ביירות". "כשאני אומרת 'שחררו את פלסטין' אני זועקת את זה חזק כמו שאני זועקת 'התפללו עבור לבנון'", כתבה ח'ליפה.

לח'ליפה מספר כתובות קעקע הקשורות ללבנון. באחת הכתובות מצוטטת שורת הפתיחה של המנון לבנון ("כולנו למען המולדת, התהילה והדגל"). בשנת 2012, לאחר פיגוע בלבנון, עשתה ח'ליפה כתובת קעקע נוספת ובה סמל הצלב של הכוחות הלבנוניים, המסמל לדבריה הזדהות עם הדעות הפוליטיות של אביה.

באוקטובר 2023, לאחר טבח שבעה באוקטובר, מחק אתר פלייבוי את תכניה מהערוץ שלו והודיע שהפסיק לעבוד איתה, לאחר שהביעה תמיכה במעשי חמאס ולעגה לנרצחים הישראלים. בנובמבר 2023 חזרה ח'ליפה והאשימה את ישראל כאילו ירתה בתושבי עזה שברחו מצפון עזה דרומה, אף על פי שמשטרת חמאס היא זו שטבחה בתושבים הנמלטים. בתחילת דצמבר 2023 טענה שהסינגל הישראלי "חרבו דרבו" קורא לרצוח אותה.

קישורים חיצוניים




הערות שוליים

קטגוריה:שחקניות פורנוגרפיה אמריקאיות
קטגוריה:טיקטוקריות אמריקאיות
קטגוריה:אמריקאים ממוצא לבנוני
קטגוריה:מהגרות לארצות הברית
קטגוריה:בוגרות אוניברסיטת טקסס באל פאסו
קטגוריה:יוצרי תוכן דיגיטלי ב-OnlyFans
קטגוריה:אמריקאיות שנולדו ב-1993
קטגוריה:לבנוניות שנולדו ב-1993